Lumekoristus
Lumekoristus on aktiivne lumetõrjeviis, mis seisneb lume eemaldamises sealt, kus see takistab liikumist või ohustab hooneid oma raskusega. Passiivsed lumetõrjeviisid on näiteks lumehekk ja lumeredel. Lund koristatakse nii käsitsi kui ka seadmetega. Kasutatavate seadmete valik on suur, leidub spetsiaalselt lumekoristuseks mõeldud masinaid, aga ka mitmeotstarbelistele masinatele lisatavaid mehhanisme. Lumesaha saab kinnitada maasturile, maastikusõidukile ja murutraktorile. Puudulikul lumekoristusel võivad olla ohtlikud tagajärjed, nagu juhtus näiteks Narva maanteel Padaorus või Tallinnas Rautakesko varingus. Koristamata lume tõttu on raske liigelda liikumispuudega isikutel, ratturitel ja lapsekäruga vanematel.